গণতান্ত্রিকতার আরেকটি শর্ত হচ্ছে সামন্তবাদী সংস্কৃতি থেকে বের হয়ে আসা। সেই চেষ্টা তার মধ্যে নিরন্তর। দেখতে পাচ্ছি তিনি উপন্যাস পড়ছেন শরৎচন্দ্রের, নাটক পড়ছেন শেকস্পীয়রের; খবর রাখছেন বিশ্বের কোথায় কী ঘটছে সে-সবের। একান্ন সালের মে মাসের একটি দিনের ডায়েরিতে ফজলুল হক হলের একটি অনুষ্ঠান সম্পর্কে লিখেছেন, “এই প্রথমবারের মতো বিশ্ববিদ্যালয়ের ছাত্রদের অনুষ্ঠানে ছাত্রীরা অংশগ্রহণ করল। খুরশিদী খানম দু’টো গান গাইলেন। দমবন্ধ করা অনুষ্ঠানের মধ্যে এই এটি ছিল সফল একটি আয়োজন।” ইংরেজি বিভাগের ছাত্রছাত্রীরা কার্জন হলে ওথেলো নাটকের মঞ্চায়ন করছে; তাজউদ্দীন সেটি উপভোগ করছেন। লিটন হলে চিত্রকলার প্রদর্শনী হয়েছে, দর্শক হিসাবে সেখানে তিনি রয়েছেন। যুবলীগের উদ্যোগে বার লাইব্রেরি হলে তিনি রবীন্দ্র জয়ন্তীর আয়োজন করছেন। একান্ন সালের ডায়েরিতে লিখে রাখছেন এই সংবাদ যে, সরকারি পৃষ্ঠপোষকতায় কৃত্রিমভাবে ইকবাল দিবস প্রতিপালিত হচ্ছে। এর বিপরীতে জনগণের বিরাট অংশ স্বতঃপ্রণোদিত হয়ে রবীন্দ্রনাথ ও নজরুলের জন্মদিন পালন করছে।